REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj: 06-2/326-19

8. decembar 2019. godine

B e o g r a d

ZAPISNIK

57. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 5. DECEMBRA 2019. GODINE

 Sednica je počela u 13 časova i 35 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Stanislava Janošević, Snežana R. Petrović, Zoran Bojanić, Aleksandar Stevanović, Ana Čarapić i Gorica Gajić.

 Sednici su prisustvovali Snežana Paunović (zamenik člana Odbora Novice Tončeva), Dragan Veljković (zamenik člana Odbra Studenke Stojanović) i Milimir Vujadinović (zamenik člana Odbora Jelene Mijatović).

 Sednici nisu prisustvovali članovi Odbora: Dejan Nikolić, Ivan Kostić, Tomislav Ljubenović, Vladimir Marinković, Vojislav Vujić i Zdravko Stanković, niti njihovi zamenici.

 Sednici je, na poziv predsednika, ispred Ministarstva privrede prisustvovala Dubravka Drakulić, pomoćnik ministra.

 Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga zakona o dopunama Zakona o javnim preduzećima, u načelu, koji je podnela Vlada (broj 023-2815/19 **od 14. novembra 2019. godine);**

2. Razno.

Prva tačka: **Predlog zakona o dopunama Zakona o javnim preduzećima**

Odbor je razmotrio Predlog zakona o dopunama Zakona o javnim preduzećima u načelu i podneo Izveštaj Narodnoj skupštini.

 U uvodnim napomenama, Dubravka Drakulić, pomoćnik ministra privrede, iznela je da je Predlog zakona o dopunama Zakona o javnim preduzećima rezultat rada Radne grupe za saradnju sa Organizacijom za evrpsku bezbednost i saradnju i Kancelarijom za demokratske institucije i ljudska prava, koju je Vlada formirala radi poboljšanja izbornih uslova i jedan je od četiri zakona koja se u ovom trenutku menjaju, odnosno dopunjuju. Kao rezultat rada Radne grupe i javne rasprave koja je u toku oktobra sprovedena u Srbiji, Predlog zakona je dostavljen Ministarstvu privrede kao inicijativa. Zakon se dopunjuje u delu koji se odnosi na razloge za razrešenje direktora. Uvode se četiri nova razloga: direktor se razrešava ako koristi resurse javnog preduzeća za promociju političkih stranaka, tj. političkih subjekata, bez naknade; ako obavlja političke aktivnosti i izbornu kampanju u radno vreme; ukoliko vrši pritisak na zaposlene u vezi sa političkom podrškom subjektima ili kandidatima na izborima ili ako mu je bilo poznato da to neko drugi čini, a ništa nije uradio da to spreči. Predložena je i dopuna člana 78. Zakona, koja se odnosi na prekršaj odgovornog lica, što znači da će se kazniti direktor za prekršaj ukoliko koristi ili mu je bilo poznato da neko koristi resurse javnog preduzeća u političke svrhe, a ne preuzme radnje za koje je nadležan da to spreči.

 U diskusiji, narodni poslanici su izneli stavove i mišljenja i dali predloge i sugestije.

 Izneto je mišljenje da treba podržati ovaj Predlog zakona iz razloga što odgovara primedbama koje su iznesene tokom političkog dijaloga koji je vođen između vlasti i opozcije u Narodnoj Skupštini uz posredovanje bivših evropskih parlamentaraca. Predlogom zakona se unapređuje izborni proces u određenim aspektima gde su do sada postojale određene slabosti. Zakoni sami po sebi su dobri ako se primenjuju. Izažena je nada da će se nedostaci ranijih izbonih procesa otkloniti, ako se uspešno sprovede proces dijaloga i unapredi izborni proces.

 Imene i dopune četiri zakona bi trebalo znatno da poboljšaju izborne uslove nekoliko meseci pre raspisivanja redovnih parlemantarnih i lokalnih izbora. Izneto je mišljenje da o izbornom zakonodavstvu treba da se razmišlja na vreme. Na sednici Odbora za finansije, republički budžet i kontrolu trošenja javnih sredstava razmatran je Predlog zakona o izmenama i dopunama Zakona o finansiranju političkih aktivnosti i one su trebale da budu rezultat razgovora i pregovora političkih aktera nekoliko meseci unazad. Relevantni politički činioci su se osipali i u tom smislu se nije postigao konsenzus. Većina relevantnih političkih stranaka i subjekata prihvatiće ovakve izmene i dopune ovih predloga zakona koji će biti na narednom dnevnom redu Narodne skupštine. Predlogom zakona se direktorima javnih preduzeća zabranjuje da koriste resurse javnih preduzeća u radno vreme i da vrše pritisak na zaposlene, jer se ranije videlo kako su se koristili resursi od strane stranaka na vlasti, ne samo sada, već od devedesetih godina do danas. Sadašnje izborno zakonodavstvo daje neke limite u okviru kojih se može kretati i tu se ne može mnogo toga promeniti, a trebalo bi. Izneto je mišljenje da to neće poboljšati izborne uslove i doneti preko potrebno zadovoljstvo, odnosno spustiti političke tenzije na neki normalan politički nivo, jer su izborni uslovi poznati i da mladih nema, ne samo tri, četiri ili pet godina unazad. Iznet je stav da nije dobra situacija da evropski parlamentarci i bivši evropski parlamentarci dolaze i pokušavaju da nađu neki zajednički interes oko koga se svi Srbi slažu i da vrše pritisak da se donesu predlozi zakona da se delimično zadovolji neki zahtev onih koji su u startu učestvovali u tim pregovorima.

 Izneto je i mišljenje da je razumljiv pesimizam kada je u pitanju efekat dijaloga od strane onih koji traže promene, ali je neshvatljiv stav o tome šta su politički stavovi i mimoilaženja. U Narodnoj skupštini su predstavnici stranaka koje traju preko dve decenije, neke manje, neke više, i svi su činioci političkog života u Srbiji. Bilo je transformacija i one su prirodne. Danas postoje stvari koje plaše građane, a to su krajnosti u koje se ide, a nisu politika. Koliko god evropski posrednici imali dobru volju, sa jedne strane pregovaračkog stola sede ljudi koji nemaju volju i potrebu za dogovorom, jer imaju nove izmišljene uslove. Zastrašujuće je da se predsednik Republike stavi ispred snajpera, a da se paralelno pregovara u prisustvu evropskih predstavnika o izmeni Zakona, u kome će se zabraniti direktorima javnih preduzeća da koriste resurse, zato što je to pomoglo da se ponovo dođe do vlasti. Sa pozicije socijalista, koji su preživeli najveću prevaru srpskog naroda u istoriji, 5. oktobar. Da je to bilo pogrešno pokazao je 6. oktobar. Izneta je zapitanost da li bi sada trebalo da se pravi repriza paljenja Skupštine i da li je benigna šala izražena u karikaturama u državi u kojoj postoji nesrećna istorijska činjenica da je u sred dana ubijen premijer. Izneto je mišljenje da Srbija mora da ima svest o tome u kakvom istorijskom trenutku se nalazi i da je politička borba legitimna, ali sila, pretnje i mobing nisu. Promene ovog Zakna su pozitivan korak za Srbiju i članove Parlamenta i dobro je pripadati grupi poslanika koji su napravili ovakvu izmenu. Možda je ova dopuna Zakona prva od deset koje treba da se dese, ali je prva koja se desila. Ako se ne postiže konsenzus unutar velikih koalicija ili unutar svoje stranke, to nije posledica loših vlasti, već visokih očekivanja, naspram malih kapaciteta. Ocenjeno je da će ovaj zakon promeniti princip korišćenja ili nekorišćenja fondova iz sredstava javnih preduzeća, ali neće promeniti ambiciju bilo koga pojedinačno. Socijalisti će glasati za dopunu ovog zakona, čvrsto verujući da Srbija ima snage da pokaže svoju civilizovanu stranu, jer je nacija koja obiluje svetski značajnim imenima, i neće dozvoliti da padne na ispitu.

 Istaknuto je da je geostrateški položaj današnje moderne Srbije takav da su preko ovog podneblja duvali različiti vetrovi, da je srpski narod u suštini dobar narod, sa autohtonošću, kulturom i tradicionalnim vrednostima u korpusu nacionalnog bića. Osam stotina godina je duga tradicija i istorija koju mnogi narodni danas nemaju, a pokušavaju da utiču na vaspitanje našeg naroda, kulturu, kvalitete i vrednosne sisteme. Sveti Sava je, pre osamsto godina, knjigom pod nazivom „Zakonopravilo“, uredio crkvene i građanske zakone. Knjiga „Zakonopravilo“ u drugom delu sadrži norme građanskog prava, koje već u to vreme poznaje elemente socijalne pravde, humanitarnog prava i prava na slobodan život i otkup robova. To je Srbiju i Srpski narod dovelo u red oblikovanih civilizovanih društava. Srbija je evropska zemlja, sa istrijom i zakonima kakvim retko koji narod može da se pohvali. U tom duhu, a imajući u vidu današnje vreme, balkanske ratove i Prvi i Drugi svetski rat, Srbija je previše platila. Izneto je mišljenje da i danas narodni predstavnici treba da budu časni i čestiti ljudi sa najboljim vrednosnim karakteristikama koje potiču od porodice i da ih istorija tako zapamti, kao što su bili naši preci koji su nam ostavili takve vrednosti i pouke. Ako se tako bude činilo na taj način, uvažavali i poštovali, čak i u različitosti, da postoje različita mišljenja, ali da postoji uvažavanje i poštovanje, skoro neće trebati ovi zakoni koji su se pisali kada su ljudi bili u nemoći da se dogovore. Iako se često spominju finansijska sredstva, izneto je uverenje da se novcem ne može sve kupiti, i da treba gajiti i negovati one vrline koje će narod poštovati i birati da vrše vlast one koji imaju vrline, jednako i odgovorno i u javnom i u ličnom životu.

 U diskusiji su učestvovali Snežana B. Petrović, Aleksandar Stevanović, Gorica Gajić, Snežana Paunović i Dubravka Drakulić.

 Odbor je, u skladu sa članom 155. stav 2. Poslovnika Narodne skupštine, odlučio većinom glasova da predloži Narodnoj skupštini da prihvati Predlog zakona o dopunama Zakona o javnim preduzećima, u načelu.

 Za izvestioca Odbora na sednici Narodne skupštine određena je Snežana B. Petrović, predsednik Odbora.

**Druga tačka:** Razno.

 U okviru ove tačke dnevnog reda, nije bilo predloga, pitanja i diskusije.

Sednica je zaključena u 14,00 časova.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

Aleksandra Balać Snežana B. Petrović